CELEX: 32018D0789
Language: da
Date: 2018-05-25 00:00:00
Title: Rådets gennemførelsesafgørelse (EU) 2018/789 af 25. maj 2018 om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

31.5.2018   
            
            
               DA
            
            
               Den Europæiske Unions Tidende
            
            
               L 134/10
            
         RÅDETS GENNEMFØRELSESAFGØRELSE (EU) 2018/789
   af 25. maj 2018
   om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               I henhold til artikel 193 i direktiv 2006/112/EF påhviler det som hovedregel den afgiftspligtige person, som foretager en afgiftspligtig levering af varer eller ydelser, at betale merværdiafgiften (momsen) til afgiftsmyndighederne.
            
         
               (2)
            
            
               Ved brev registreret i Kommissionen den 13. juli 2017 anmodede Ungarn om tilladelse til at indføre en foranstaltning, der fraviger artikel 193 i direktiv 2006/112/EF (»den særlige foranstaltning«), for så vidt angår den momsbetalingspligtige person i forbindelse med visse leveringer, som foretages af en afgiftspligtig person, der er under likvidation eller er genstand for en anden procedure, hvorved det fastslås, at denne er insolvent.
            
         
               (3)
            
            
               I overensstemmelse med artikel 395, stk. 2, andet afsnit, i direktiv 2006/112/EF fremsendte Kommissionen ved breve af 15. januar 2018 Ungarns anmodning til de øvrige medlemsstater. Ved brev af 16. januar 2018 meddelte Kommissionen Ungarn, at den rådede over alle nødvendige oplysninger for at kunne behandle anmodningen.
            
         
               (4)
            
            
               Ungarn anfører, at afgiftspligtige personer, der er under likvidation eller genstand for en insolvensprocedure, ofte ikke betaler den moms, de skylder skattemyndighederne. Samtidig kan køber, der er en afgiftspligtig person med fradragsret, stadig fradrage den påløbne moms, hvilket har negativ virkning for budgettet og finansierer likvidationen. Ungarn har også registreret tilfælde af svig, hvorved virksomheder, der er under likvidation, har udstedt falske fakturaer til aktive virksomheder og dermed reduceret deres skyldige skat betydeligt, uden garanti for at udstederen ville betale den skyldige moms.
            
         
               (5)
            
            
               I henhold til artikel 199, stk. 1, litra g), i direktiv 2006/112/EF kan medlemsstaterne fastsætte, at modtageren er den afgiftspligtige person i forbindelse med levering af fast ejendom, der bliver solgt af domsskyldneren som led i en tvangsauktion (»ordningen for omvendt betalingspligt«). For at forhindre at statskassen går glip af indtægter, har Ungarn anmodet om tilladelse til at fravige artikel 193 i direktiv 2006/112/EF med henblik på at indføre ordningen for omvendt betalingspligt for andre leveringer, der foretages af afgiftspligtige personer, der er genstand for en insolvensprocedure, nemlig levering af investeringsgoder og levering af varer og tjenesteydelser med en værdi på det åbne marked på mere end 100 000 HUF.
            
         
               (6)
            
            
               Ifølge oplysningerne fra Ungarn vil udpegelsen af modtageren som den afgiftspligtige person i forbindelse med betaling af moms i denne type sager forenkle momsopkrævningen og forhindre visse former for momssvig. Ungarn mener også, at den særlige foranstaltning vil begrænse statskassens tab af indtægter og resultere i yderligere indtjening.
            
         
               (7)
            
            
               Ungarn bør derfor gives tilladelse til at anvende ordningen for omvendt betalingspligt på levering af investeringsgoder og levering af varer og tjenesteydelser med en værdi på det åbne marked på mere end 100 000 HUF, der foretages af en afgiftspligtig person, der er under likvidation eller genstand for en anden procedure, hvorved det fastslås, at denne er insolvent.
            
         
               (8)
            
            
               Den særlige foranstaltning bør være tidsbegrænset.
            
         
               (9)
            
            
               I betragtning af den særlige foranstaltnings anvendelsesområde, og fordi den er ny, er det vigtigt at evaluere dens virkning. Hvis Ungarn således påtænker en forlængelse af den særlige foranstaltning efter 2021, bør der sammen med anmodningen om forlængelse indgives en rapport med en bedømmelse af den særlige foranstaltning til Kommissionen senest den 31. december 2020.
            
         
               (10)
            
            
               Den særlige foranstaltning vil kun i ubetydelig grad påvirke de samlede indtægter fra afgifter, der opkræves ved det endelige forbrug, og får ingen negativ indvirkning på Unionens egne indtægter fra moms —
            
         VEDTAGET DENNE AFGØRELSE:
   Artikel 1
   Som en undtagelse fra artikel 193 i direktiv 2006/112/EF gives Ungarn tilladelse til at bestemme, at den momsbetalingspligtige person er den afgiftspligtige person, som modtager levering af en eller flere af følgende:
   
               a)
            
            
               investeringsgoder, der leveres af en afgiftspligtig person, der er under likvidation eller genstand for en anden procedure, hvorved det fastslås, at denne er insolvent
            
         
               b)
            
            
               varer eller tjenesteydelser med en værdi på det åbne marked på mere end 100 000 HUF på leveringstidspunktet, der leveres af en afgiftspligtig person, der er under likvidation eller genstand for en anden procedure, hvorved det fastslås, at denne er insolvent.
            
         Artikel 2
   Denne afgørelse får virkning på dagen for meddelelsen.
   Denne afgørelse udløber den 31. december 2021.
   Artikel 3
   Denne afgørelse er rettet til Ungarn.
   
      Udfærdiget i Bruxelles, den 25. maj 2018.
      
         
            På Rådets vegne
         
         V. GORANOV
         
            Formand
         
      
   
   
      (1)  EUT L 347 af 11.12.2006, s. 1.